ब्रेन हैमरेज के बाद सेमी-कोमा में पहुंचे; ICU में भर्ती लेकिन वेंटिलेटर नहीं लगा
Maharashtra Former Chief Minister Manohar Joshi Health Condition Update;  महाराष्ट्र के पूर्व मुख्यमंत्री मनोहर जोशी की हालत नाजुक
महाराष्ट्र के पूर्व मुख्यमंत्री मनोहर जोशी की हालत गंभीर है। फिलहाल वे कोमा में हैं। यह बात पीडी हिंदुजा हॉस्पिटल के डॉक्टरों ने एक बयान में कही। 85 साल के जोशी को 22 मई को ब्रेन हैमरेज के बाद ICU में एडमिट किया गया था। डॉक्टरों का कहना है कि उनकी सेहत पर निगरानी रखी जा रही है। फिलहाल वे बिना वेंटिलेटर के सांस ले रहे हैं।
जोशी 1966 में शिवसेना की स्थापना के बाद से ही इसके सदस्य हैं। शिवसेना-भाजपा गठबंधन सरकार के दौरान 1995 से 1999 तक महाराष्ट्र के मुख्यमंत्री के रूप में काम किया। वे 2002 से 2004 तक लोकसभा अध्यक्ष भी रहे।
सोमवार रात तबीयत बिगड़ने के बाद मनोहर जोशी को हिंदुजा अस्पताल रेफर कर दिया गया। जोशी की सेहत के बारे में पता चलते ही मंगलवार को उद्धव ठाकरे और उनकी पत्नी रश्मि ठाकरे उन्हें देखने अस्पताल पहुंचे थे।
बाला साहेब के करीबी रहे हैं जोशी
शिवसेना के प्रमुख नेताओं में शुमार रहे जोशी को बाला साहेब का करीबी माना जाता है। मनोहर जोशी ने टीचर के रूप में अपना करियर शुरू किया। लेकिन 1967 में राजनीति में आ गए।उन्होंने 1976 से 1977 तक मुंबई के मेयर का पद भी संभाला। 1995 में जब शिवसेना-भाजपा गठबंधन सत्ता में आया। तब वे महाराष्ट्र के मुख्यमंत्री रहे।
मनोहर, महाराष्ट्र के पहले गैर-कांग्रेसी मुख्यमंत्री थे। 2002 से 2004 तक लोकसभा अध्यक्ष रहे। वे अटल बिहारी वाजपेयी सरकार के दौरान केंद्रीय भारी उद्योग मंत्री रहे। हालांकि उम्रदराज होने के कारण पिछले कुछ समय से वह राजनीति में सक्रिय नहीं हैं।
दामाद के दोस्त को जमीन देने पर इस्तीफा देना पड़ा
मुख्यमंत्री के रूप में जोशी ने दामाद गिरीश व्यास से संबंध रखने वाले एक बिल्डर को पुणे में एक स्कूल के लिए आरक्षित जमीन का एक हिस्सा जारी किया था। व्यास ने 1998 में उस भूमि पर सुन्ड्यू हाउसिंग कॉम्प्लेक्स बनाया था। पुणे के RTI कार्यकर्ता विजय कुम्भार के के कारण जनवरी 1999 में जोशी को इस्तीफा देना पड़ा। मार्च 2009 में बॉम्बे हाईकोर्ट ने हाउसिंग कॉम्प्लेक्स को अवैध करार दिया। सुप्रीम कोर्ट ने 2011 में फैसले को बरकरार रखा और जोशी पर 15 हजार का जुर्माना लगाया।